
Sülysáp Város Önkormányzata Képviselő-testületének
2017. április 27-én tartandó munkaterv szerinti ülésére

18. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2017. (IV. 27.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2017. április 20.

Horinka László s.k.


polgármester
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2017. március 23-ai ülése óta nem volt olyan képviselő-testületi döntés, amelynek lejárt a végrehajtási határideje.
II. Tájékoztató az előző ülés óta történt fontosabb eseményekről
· Két nappal az elmúlt ülést megelőzően történt ugyan, azonban emlékezetem szerint nem számoltam be a Képviselő-testület felé: Önkormányzatunk hosszas vitába bonyolódott a Magyar Államkincstárral, az óvodai támogatások elszámolását illetően. Miután az álláspontok nem közeledtek, jegyzőasszony ​- egyetértésemmel - bíróságra vitte az ügyet. Március 21-én született meg az ítélet, melyben az illetékes közigazgatási és munkaügyi bíróság a javunkra döntötte el a vitát. Jegyzőasszony ezzel több millió forint visszamenőleges leigénylését tette lehetővé Önkormányzatunk számára, amelyet ezúton is köszönünk neki.
· Március 24-én kísértük utolsó útjára Molnár Istvánné Rozika nénit a Sülysápi Móra Ferenc Általános Iskola egykori igazgatóját; temetésén rövid búcsúztatót mondtam.

· A Magyar Vöröskereszt Sülysápi Alapszervezete egy-két évvel ezelőtt úgy döntött, megpróbálnak új lendületet adni a munkának, amihez új embereket is kerestek és találtak. Az egyik tisztségviselő védőnőnk, Zemenné Jurás Katalin lett, akire illik a régi mondás: új seprű jól seper, ugyanis március 27-én arról tájékoztatott, hogy pályázatot nyújtottak be a Magyar Vöröskereszthez a véradást népszerűsítő programjaik támogatásához. A pályázat keretében a városnapon standdal, ajándékokkal és véradással is jelen lesz a Sülysápi Vöröskereszt. Talán az új vezetés lendületének és talán az Önkormányzat által biztosított pótszabadságnak is köszönhetően a 2017. évi első véradáson, ami februárban volt, mintegy 50 %-kal nagyobb volt a véradók száma, mint a 2016. évi véradásokon. Az okokat nem kutattuk, örüljünk külön-külön és együttesen is ennek a sikernek. 

· Március 27-én tanyafórumot tartott az Emberséggel az Emberért Egyesület; a fórumra a tanyákon élő emberek mellett meghívták az iskolák vezetőit, jegyzőasszonyt és az önkormányzat vezetését is. Hosszú évek után így némi betekintést kaphattunk az Egyesület által végzett szociális munka mindennapjaiba. 

· Március utolsó napjaiban újabb levelet írtam az Országos Mentőszolgálat vezetőjének a sülysápi mentési pont kialakítása ügyében. Az előzményekről: 2015 tavaszán biztató és előremutató egyeztetést folytattunk az akkori vezetéssel, azonban - a tőlünk kért adatszolgáltatások teljesítése ellenére - többszöri megkeresésünkre sem érkezett válasz a továbbiakról, ezért most, mintegy nyolc hónappal a legutóbbi levél után újra megkíséreltem felvenni a fonalat. Válasz egyelőre annak ellenére sem érkezett, hogy egy volt mentőszolgálati vezetőtől olyan információk jutottak el hozzám, hogy az OMSZ-nél örültek az újbóli megkeresésünknek és támogatják a kezdeményezést.
· Április 3-án tartotta soron következő ülését a Sülysápi Roma Nemzetiségi Önkormányzat Képviselő-testülete. Az ülésen döntést hoztak arról, hogy kirándulásra viszik a rászoruló - nem csak roma - gyerekeket Visegrádra és Esztergomba. A kirándulás finanszírozásában a roma önkormányzat mellett részt vállalt az EBM Hungary Kft., valamint Szénási László elnök úr Önkormányzatunk támogatását is kérte a visegrádi várbelépők biztosításához, amihez közel 40 ezer forint összegű támogatást nyújtottam.

· Április 4-én a tápióbicskei csata 168. évfordulója alkalmából koszorúzáson és megemlékezésen vettem részt, a Tápióbicskét Nagykátával összekötő út mentén álló honvéd szobornál, ahol az ünnepi beszédet dr. Simicskó István honvédelmi miniszter mondta. 

· A tápióbicskei csatából Isaszegre, a következő csatába vonuló csapatot április 5-én fogadtuk Sülysápon. Az ovisok és a kisiskolások először az almáskerti játszótér mellett találkozhattak a hagyományőrzőkkel, ahol a gyerekek a tavalyi évhez hasonlóan idén is lovagolhattak, fényképezkedhettek a huszárokkal. A huszárcsapat következő állomása a sápi Kossuth téren volt, ahol a lovak és lovasaik egyaránt megvendégelésre kerültek.

· Április 6-án aláírtuk az ún. Zuhogó közi telekre vonatkozó adásvételi szerződést. 

· Április 7-én a Víziközmű Társulat megbeszélést szervezett a csatorna érdekeltségi hozzájárulások adók módjára történő behajtásával kapcsolatban az érintett települések jegyzői számára. A megbeszélésen a jegyzők túlnyomó többsége részt vett, és reményeink szerint hasznos információkat hallhatott eme nem túl népszerű feladat elvégzéséhez. 

· Április 10-én bejárást tettünk Schlick Andrással a 31-es úton, akit arra kértem fel, hogy vizsgálja meg azt, hogy elegendő-e a csapadékvíz elvezetéséhez rendelkezésre álló áteresz kapacitás, vagy további átereszek létesítési is szükséges ahhoz, hogy ne ismétlődjön meg harmadszor is a 2016 januárjában és 2017 februárjában már bekövetkezett útelöntés, útelzárás.

Sülysáp, 2017. április 20.


Horinka László s.k.


polgármester[image: image2.jpg]



PAGE  

